Shavkat Mirziyoyev «Amudaryo» bolalar oromgohi va Baxshilar maktabini borib koʻrdi

20.01.2018
Shavkat Mirziyoyev Surxondaryo viloyatiga avvalgi tashrifi chogʻida Termiz shahrida “Amudaryo” bolalar sogʻlomlashtirish oromgohini barpo etish loyihasi bilan tanishib, hududda infratuzilma ob’ektlarini koʻpaytirish boʻyicha topshiriqlar bergan edi.


Shunga muvofiq Surxondaryo daryosi boʻyida 200 oʻrinli dam olish maskani qurilib, oʻtgan yil yoz mavsumida foydalanishga topshirildi. Oromgohda umumta’lim maktablarining iqtidorli oʻquvchilari, ijtimoiy himoyaga muhtoj oilalar farzandlari, imkoniyati cheklangan bolalar dam oldirilib, sogʻlomlashtiriladi.


Maskan 6,2 gektar maydonni egallagan. Toʻrtta yotoqxona, amfiteatr, oshxona, suzish havzasi, sport maydonlari, boshqa bino va inshootlar bunyod etilib, zarur inventarlar bilan jihozlangan.


Davlatimiz rahbari muassasada bolalarning maroqli dam olishi, salomatligini mustahkamlashi, ovqatlanishi va yashashi uchun yaratilgan sharoitlar bilan tanishdi.


Joriy yil mart oyidan oromgoh yil davomida uzluksiz faoliyat yurita boshlaydi. Unga mamlakatimizning barcha hududidan fan olimpiadalari, xalqaro tanlov va sport musobaqalari gʻoliblari boʻlgan 5-11 sinf oʻquvchilari, yozgi ta’tilda esa viloyatdan ming nafar oʻgʻil-qiz qabul qilinadi.


Bugungi kunda oromgoh O‘zbekiston yoshlar ittifoqi tasarrufiga oʻtkazilib, uni xalqaro yoshlar oromgohiga aylantirish rejalashtirilmoqda.


Oromgoh huzurida umumta’lim maktabi barpo etilgan. Maktab negizida 125 oʻrinli baxshichilik maktabi ham faoliyat yuritadi. O‘quvchilar bu yerda xalq ogʻzaki ijodi hamda oʻzbek xalq cholgʻularidan saboq oladi. Dars mashgʻulotlarini malakali oʻqituvchilar bilan birga toʻrt nafar O‘zbekiston xalq baxshisi olib boradi.


Prezidentimiz maktabdagi sharoitlar bilan tanishdi, O‘zbekiston xalq baxshilari Shoberdi Boltayev va Abdunazar Poyonov bilan muloqot qildi.


Dostonchilik va baxshichilik - milliy gʻururimiz. Uning zamiridagi ezgu qadriyatlarni xalqimizga yetkazish lozim. Baxshichilik maktabi xalq ogʻzaki ijodining noyob durdonalarini asrashga, uni rivojlantirishga, baxshilarning obroʻsini koʻtarishga xizmat qilishi kerak. Joriy yil Navroʻz bayrami arafasida yurtimiz baxshilarining respublika seminarini oʻtkazishni yoʻlga qoʻysak, ularni qoʻllab-quvvatlagan boʻlamiz, dedi Shavkat Mirziyoyev.


Prezidentimiz “Mustaqillik baxshilari” kitobini chiqarish, viloyatdagi kollejlarda ham ushbu san’atni oʻqitish yuzasidan topshiriqlar berdi.